1. **כבוד האדם: מהו כבוד?**

**פתיחה**

לפניכם מילים שונות מהשורש כ.ב.ד ופרושיהן במילון.

* אלו מפרושים אלו נראים לכם מתאימים לפרק שבו אנו עוסקים?
* נסו לחבר כל אחד מהפרושים לסוג של כבוד הניתן לבני אדם.   
  לדוגמה: כבוד- הון, עושר רכוש –אנחנו מכבדים מאד אנשים עשירים בעלי רכוש.

כיבוד 1. טאטוא, ניקוי.

2. תקרובת שמגישים לאורח.

כבוד 1. יקר, חשיבות, הערכה רבה.

2. הון , עושר רכוש.

כובד 1. קושי.

2. רב משקל, בעל משקל גדול.

**לימוד**

קראו את הסיפור **הצלקת** מאת: יאנוש קורצ'ק עיבד: אריה בוכנר, מתוך המקראה 'פתחו את השער' לכתה ו'

שאלות לדיון

1. מה הציק ליאשק?
2. מה סִפּרה המורה לתלמידים?
3. מה רצתה המורה ללמד את התלמידים באמצעות הסיפור שלה?
4. את מי כִּבּדה המורה בסיפורה?
5. המורה דִּבּרה על "כבודו של בית הספר הפולני". איך היא רצתה שכבוד זה יבוא לידי ביטוי?
6. מה, לדעתכם, הרגיש הילד היהודי כאשר המורה סִפּרה את סיפורה?
7. האם, לדעתכם, מצבו של יאשק השתנה בעקבות הסיפור? אם כן, במה?
8. האם כשיגדל, יישא יאשק צלקת כמו זו שנושאת המורה?
9. איך יודעים מה משאיר צלקת ומה לא?
10. בני אדם רבים סביבנו נושאים צלקת של חוסר כבוד כלפיהם בשל מוצאם.   
    ספרו סיפורים כאלו המוכרים לכם מהמציאות הסובבת אתכם.

משימה: חפשו סיפורים בעיתון המתארים פגיעה באנשים בגלל השתייכותם למיעוט, והביאו סיפורים אלו לכתה.

**יאנוש קורצ'אק** ( 1879 - 1942) הוא שם העט שבו נודע **הנריק גולדשמיט** -סופר, רופא, מחנך והוגה חינוכי יהודי בפולין. מנהלם של בתי יתומים שהיוו את אחד הניסיונות המוקדמים ביותר בחינוך דמוקרטי.

בבתי היתומים של יאנוש קורצ'אק גרו ולמדו ילדים יתומים. המוסד נוהל כבית ספר דמוקרטי ולילדים היה בו שלטון עצמי, הכולל בית נבחרים, בית משפט ועיתון.

כשהוקם גטו ורשה, בשנת 1940, עבר בית היתומים היהודי לגטו. קורצ'אק עבר יחד עם חניכיו היהודים לגטו, שם המשיך לפעול במתכונת בית הספר הדמוקרטי, בתנאים הקשים ששררו בגטו.

ב־5 באוגוסט 1942 באו הנאצים כדי לקחת את היתומים והעובדים למחנה ההשמדה [טרבלינקה](http://he.wikipedia.org/wiki/%D7%98%D7%A8%D7%91%D7%9C%D7%99%D7%A0%D7%A7%D7%94). ידידיו הפולנים של קורצ'אק הציעו להציל את חייו אך הוא סרב והלך עם היתומים אל המוות.

בשיעורים הבאים ננסה לפתח מודעות לכך שפגיעה בכבוד האדם מותירה צלקת שקשה לרפא, ולכן אנו רוצים למנוע פגיעות אלו ולקיים עולם ללא צלקות.